डबवाली- प्रदेश में कानून व्यवस्था नाम की कोई चीज नहीं है पूरे प्रदेश में जंगल राज चल रहा है। इसलिए महामहिम राज्यपाल को चाहिए कि हुड्डा सरकार को तुरंत बर्खास्त कर देना चाहिए। यह बात इंडियन बहुजन संदेश पार्टी के प्रदेशाध्यक्ष करनैल सिंह औढ़ां ने पत्रकारों से बातचीत करते हुए कहीं। वह आज कॉलेनी रोड पर स्थित सुरजीत सिंह फौजी के आवास पर पहुंचे। उन्होंने कहा कि प्रदेश में बसने वाले सता पक्ष के लोगों को छोड़कर बाकि किसी भी व्यक्ति की सुनवाई नहीं होती। बिना सता के लोगों को अपने साथ हो रहे अन्याय के खिलाफ व इंसाफ मांगने के लिए सड़कों पर उतरना पड़ता है। श्री औढ़ां ने कहा कि हुड्डा सरकार में दलित परिवारों के लोगों के साथ खुलेआम अन्याय हो रहा है। जिसका जीता जागता उदहारण गांव सावंतखेड़ा में एक 70 वर्षिय विधवा गुरदेव कौर की संदिग्ध परिस्थितियों में हुई हत्या के आरोप में गांव के ही एक दलित परिवार के निक्का सिंह पुत्र बंता सिंह पर पुलिस ने द्वारा 302 का झूठा केस बनाकर उसे सलाखों के पीछे डाल रखा है और गांव की पंचायत द्वारा उसके परिवार का बहिष्कार कर उन्हें गांव से निकालने के मंसूबे तैयार किए जा रहे हैं। श्री औढ़ां ने बताया कि इस मामले में निक्का सिंह के परिवार के सदस्य एसएचओ डबवाली व एसपी सिरसा से गुरदेव कौर हत्याकांड की उच्च स्तरीय जांच करवाने की गुहार लगा चुके है लेकिन उनकी कोई भी सुनवाई नहीं हुई है। उन्होंने बताया कि निक्का सिंह इस हत्याकांड में बिलकुल निर्दोष है। अगर पुलिस प्रशासन द्वारा गुरदेव कौर हत्याकांड की उच्च स्तरीय जांच नहीं करवाती तो 7 अप्रैल के बाद पार्टी हाईकमान से विचार विमर्श कर पूरे प्रदेश में आंदोलन शुरू कर दिया जाएगा। इस दौरान कोई भी नुकसान हुआ तो उसकी जिम्मेवारी प्रशासन व सरकार की होगी।